A exposición “Facer Camiño” fai parada en Lugo ata outubro – EnComún\nO Museo Provincial acolle a mostra itinerante da Real Academia Galega de Belas Artes, cun achegamento á ruta xacobea por parte de doce dos artistas galegos actuais máis representativos\nInauguración no Museo Provincial de Lugo da mostra itinerante «Facer Camiño», o pasado 17 de setembro. GPVDL\nAta o 4 de outubro, pode verse no Museo Provincial de Lugo a exposición “Facer Camiño”, organizada pola Real Academia de Belas Artes de Galicia, coa colaboración da Área de Cultura da Deputación de Lugo. Esta iniciativa, que está a percorrer varios espazos da nosa comunidade, chega a Lugo cun total de 23 obras de diverso formato, que inclúen fotografía, pintura ou escultura, asinadas por doce dos artistas máis importantes do panorama galego, membros tamén da Real Academia de Belas Artes. O obxectivo desta exposición é estreitar os vínculos entre o mundo cultural e o Camiño de Santiago. Como destacou a vicepresidenta da Deputación, Maite Ferreiro, na apertura da mostra en Lugo, “os Camiños de Santiago son fundamentais para entender a construción da nosa cultura”.\nLUGO, TERCEIRA PARADA DA EXPOSICIÓN NUN ITINERARIO DE OITO VILAS E CIDADES GALEGAS\nA relación de artistas representados na mostra, comisariada por Asunta Rodríguez, inclúe a Manuel Buciños, Ignacio Basallo, Xosé Díaz, Menchu Lamas, Xurxo Lobato, Acisclo Manzano, Din Matamoro, Manolo Paz, Soledad Penalta, Manuel Quintana Martelo, Rafael Úbeda e Miguel Anxo Prado. As pezas destes artistas xa puideron verse en Vigo e A Coruña. Logo de parar en Lugo, a exposición continuará o seu percorrido por Ourense, Pontevedra, Santiago de Compostela, Ferrol e Mondoñedo, vila que sempre estivo vinculada ao territorio histórico dos roteiros xacobeos.\nÁ inauguración da mostra no Museo de Lugo o 17 de setembro, asistiron o presidente da Real Academia de Belas Artes de Galicia, Manuel Quintana Martelo, e o director xeral de Políticas Culturais, Anxo Lorenzo, ademais da directora do Museo, Aurelia Balseiro.\nACCESO SÓ CON CITA PREVIA, E VISITAS GUIADAS DE MAÑÁ E TARDE\nO protocolo de seguridade hixiénico-sanitario establece a obrigatoriedade de usar máscara e manter a distancia de seguridade durante as visitas á exposición. Ademais, a única vía para acceder ao Museo para ver a mostra é con cita previa, que pode solicitarse no teléfono 982 24 21 12 ou a través da dirección electrónica concertampl@gmail.com.\nO Museo Provincial está aberto de luns a venres, en horario de 9:00 a 21:00 horas, e nas fins de semana abre os sábados de 10:30 a 14 e de 16:30 a 20 horas, e os domingos e festivos de 11 a 14 horas. O Museo ofrece cinco visitas guiadas á exposición “Facer Camiño” polas mañás, ás 9:00, 9:30, 10:00, 10:30 e 11:00 horas, e outras tantas en horario de tarde, ás 16:00, 16:30, 17:00, 17:30 e 18:00 horas.\nCONFERENCIA SOBRE O ROMÁNICO NA PROVINCIA PARA COMPLEMENTAR A EXPOSICIÓN\nDentro das actividades complementarias á exposición “Facer Camiño”, haberá unha conferencia sobre o románico da provincia de Lugo, a cargo de Ramón Yzquierdo Perrín, doutor en Historia da Arte, e coa participación de Ana Goy Diz, doutora e profesora de Historia da Arte na Universidade de Santiago. A conferencia terá lugar o xoves 24 de setembro, ás oito da tarde, no Pazo de San Marcos de Lugo.


Delegados sindicais condeados a tres anos de cadea\nCreated: 17 Xullo 2012\nO mártes 17 de xullo unha manifestación convocada por CIG, CCOO e UGT percorreu as rúas de Pontevedra en solidariedade cos tres sindicalistas condeados a tres anos de prisión por participar na folga do comercio de alimentación en 2009. A CIG manterá mañá unha xuntanza co fiscal xefe de Galiza para trasladarlle o seu rexeitamento á actitude represiva do Ministerio Fiscal.\nInforme básico sobre aspectos laborais e de seguridade social do RDL 20/2012\nO contido do citado informe está comentado en relación coa normativa anterior. O falanxismo popular cárgase o dereito á negociación colectiva, á liberdade sindical, á protección social e esfarela os restos do estado social e democrático.\nO informe fai referencia aos seguintes puntos:\n1. Salarios do sector público.\n2. Negociación colectiva no sector público. Modificación e suspensión de convenios colectivos, pactos e acordos.\n19 de xullo: "Non ao saqueo do pobo. Hai que impedir que nos arruínen"\nUGT, CCOO e CIG mobilizaranse o vindeiro día 19 nas principais cidades e vilas galegas\nDiante das graves medidas que vén de adoptar o Goberno, as tres organizacións sindicais CIG, CCOO e UGT acordamos convocar conxuntamente manifestacións cidadás o vindeiro xoves, día 19 de xullo, nas principais cidades e vilas galegas que discurrirán baixo o lema “Non ao saqueo do pobo. Hai que impedir que nos arruínen”. O acto central, ao que acudirán os secretarios xerais dos tres sindicatos, será en A Coruña.\nTodas as medidas están dirixidas a recortar, unha vez máis, dereitos e precarizar as condicións de vida e de traballo da maioría social, para que finalmente sexan as clases traballadoras quen paguen unha crise que non provocaron, ao tempo que se protexen e benefician os intereses de banqueiros, especuladores e defraudadores.\nOrganizacións sindicais da área pública acordan un calendario de mobilizacións contra as agresións\nCreated: 12 Xullo 2012\nDespois das primeiras reacións en forma de concentracións máis ou menos expontáneas, o xoves, 12 de xullo, as distintas organizacións da área pública galega xuntáronse para facer unha valoración conxunta e estabelecer un calendario de mobilización de mínimos.\nTodas as organizacións sindicais valoran os recortes como un ataque ao conxunto do persoal das administracións e aos propios servizos públicos. Na xuntanza celebrada na mañá do xoves, 12 de xullo, en Compostela, as organizacións sindicais da área pública (Ensino, Sanidade e Administración) acordaban a convocatoria de mobilizacións conxuntas, inicialmente para os días 13, 19, 26 e 30 de xullo, diante dos centros de traballo de toda Galiza. Xunto a estas, a CIG convoca para o vindeiro 19 de xullo, ás 20:00 horas, manifestacións-cazoladas en todas as comarcas.\nPlante das organizacións sindicais na Mesa das Administracións Públicas contra os recortes\nCreated: 11 Xullo 2012\nA CIG e o resto das organizacións sindicais denunciaron as formas da convocatoria, con menos de 48 horas de antelación, que se fixera o anuncio antes de pasar pola mesa e que non se lles dera documentación ningunha\nAs organizacións sindicais con representación na mesa xeral de Negociación das Administracións Públicas abandonaron a xuntanza antes do seu comezo para manifestar o seu rotundo rexeitamento ás medidas anunciadas esta mañá no Congreso dos deputados polo Presidente do Goberno, Mariano Rajoy. En Galiza, está convocada para este xoves unha xuntanza na que as organizacións sindicais analizarán estas medidas e tratarán de acordar un posicionamento conxunto ao respecto.\nDesde a Área Pública da CIG, explícase que dez minutos antes da hora fixada para a realización da xuntanza da mesa xeral de Administracións Públicas, foron recibidos polo Secretario de Estado de Administracións, Antonio Beteta. “Alí mesmo manifestamos o noso rexeitamento ás medidas propostas e denunciamos as formas da convocatoria, o ataque sistemático ao que se someteu ao persoal da administración nestes últimos días e ao feito de que se fixera o anuncio das novas medidas sen pasar previamente pola Mesa de Negociación”.\nA Área Pública da CIG considera unha "indecencia" as medidas anunciadas por Rajoy no Congreso.\nA Área Pública da CIG considera que as medidas anunciadas esta mañá por Rajoy supoñen un atentado gravísimo contra as condicións laborais e salariais dos empregados e empregadas do sector público. Denuncia que favorecen a destrución de emprego e dos servizos públicos e chama ao persoal do sector a concentrarse diante dos centros de traballo, para amosar o seu máis rotundo rexeitamento a este novo ataque, coincidindo coa celebración do Consello de Ministros do vindeiro venres. A central sindical ten convocada para este xoves, ás 11:30 horas, unha comparecencia de prensa na que se avaliará estas medidas, no seu conxunto, e anunciará a convocatoria de mobilizacións.\nA CIG oponse frontalmente a que se elimine a paga extra do persoal do sector público\nCreated: 09 Xullo 2012\nAnte as informacións nas que se especula con que o goberno tamén está barallando a posibilidade de eliminar a paga extra dos empregados e empregadas do sector público, a CIG manifesta a súa frontal oposición a que sequera se prantexe esta posibilidade que consideramos “inaceptábel” de todo punto de vista. Fronte a isto denunciamos que se está intentando facer pagar ao persoal do sector público a nefasta xestión económica de gobernos irresponsábeis que favoreceron un modelo baseado na especulación e no enriquecemento duns poucos a custo da maioría da sociedade.\nMilleiros de persoas rexeitan o saqueo á clase traballadora que supón o rescate á banca\nCreated: 02 Xullo 2012\nA CIG volveu mobilizarse unha vez máis para rexeitar as políticas que se están a aplicar dende a UE porque non permiten a recuperación económica e, ao mesmo tempo, para reclamar que se depuren as responsabilidades políticas e penais dos causantes da crise e dos promotores do rescate bancario.\nDende a CIG denunciamos que a inxección de milleiros de millóns de euros ao sector financeiro español supón un auténtico saqueo á clase traballadora, que será a que en última instancia teña que afrontar a súa devolución. O capital non presta cartos a cambio de nada; a débeda privada ao final vaise converter en débeda pública.\nParemos o saqueo á clase traballadora\nCampaña de mobilizacións contra a estafa do rescate. Infórmate das súas consecuencias\nManifestacións comarcais o 1 de xullo ás 12:00h\nLugares das manifestacións:\nPeches da CIG en oficinas de Bankia para denunciar “o saqueo masivo e descarado” do rescate\nCreated: 15 Xuño 2012\nParemos este saqueo á clase traballadora. Gobernos, banqueiros, promotores e especuladores: culpábeis


Negocios - Concello de Vigo\nO turismo de congresos, feiras e convencións converteuse nun dos principais focos de negocio da cidade.\nA cidade de Vigo conta cunha variada oferta de instalacións que permiten satisfacer as necesidades que formula a organización de congresos, xornadas profesionais, feiras, presentacións de produto, reunións profesionais e actividades similares que, polas súas especiais características, precisan de espazos e aforos propios.\nO Instituto Feiral de Vigo é un obrigado punto de encontro para os profesionais do noroeste peninsular e internacional. Cunha afluencia de público que xa supera o millón de visitantes, o seu carácter dinámico e innovador o converten na mellor garantía de éxito para o profesional disposto a crecer e a asumir novos retos.\nO Auditorio Palacio de Congresos supón para Vigo o seguir desenvolvendo unha intensa actividade cultural e converteuse no simbolo do Vigo Contemporáneo.\nOs auditorios que se atopan repartidos pola cidade ofertan todas as facilidades para celebrar congresos, presentacións, reunións, conferencias, etc. Así mesmo, Vigo conta cun auditorio ao aire libre de inspiración greco-romana que merece especial atención pola súa situación e uso: o Auditorio de Castrelos.\nEn diversos salóns de actos desenvólvense programas audiovisuais e outras actividades como conferencias, seminarios, ciclos formativos ou outros eventos. Grazas a isto, a cidade olívica estase consolidando coma un dos referentes do turismo de congresos a nivel nacional dado que a cidade está reposicionando a súa imaxe de cidade industrial por unha cidade máis turística.


O goberno de Ferrol presenta aos grupos políticos o Plan de Mobilidade Urbana - Enfoques\nO documento recolle, entre outras actuacións, a creación dunha supermazá peonil no centro da Magdalena\nO concelleiro de Urbanismo de Ferrol, Julián Reina, trasladou hoxe aos grupos municipais o Plan de Mobilidade Urbana Sostible (PMUS) elaborado polo Eixo Atlántico para os municipios que forman parte do organismo. Durante a reunión da Comisión Informativa de Urbanismo, Reina expuxo as principais liñas que recolle o documento, especialmente no referido a Ferrol, para que os edís poidan revisar o seu contido antes de volver a abordalo en vindeiras sesións.\nO edil socialista explicou que este estudo pode ser ilustrativo por canto compara diferentes proxectos en materia de mobilidade enfocados a cada concello do Eixo Atlántico, de forma que estes exemplos teñen interese como ferramenta de traballo para extraer aportacións ao futuro PMUS de Ferrol. “Non queremos rexeitar ningún instrumento que sirva para definir e mellorar o Plan de Mobilidade”, asegurou tras a reunión.\nEn canto ás propostas concretas que recolle para Ferrol o Plan de Mobilidade Urbana Sostible do Eixo Atlántico, divídense en catro ámbitos. Por unha banda, o da circulación de vehículos, para o que se establecen como criterios a distinción entre un perímetro de vías principais e unha rede de rúas interiores con máis restriccións ao tráfico e nas que se destinaría máis espazo tanto aos carrís bici como ás beirarrúas ou ao carril bus.\nEn canto ao transporte público, o documento recolle unha planificación de servizos que evite solapamentos das liñas e unha redistribución das paradas. No eido da bicicleta, contémplase o incremento dos carrís bici ata completar unha rede continua, o desenvolvemento dunha malla secundaria destas vías e fomentar o servizo de préstamo de bicicletas. Finalmente, no referido á mobilidade a pé, proponse a creación dunha rede de sendas urbanas para peóns que se estendan polo conxunto da cidade e a implementación do concepto de supermazá.


CB.PORTO DO SON: Crónica da xornada das escolas, median@s e senior\nCrónica da xornada das escolas, median@s e senior\nXornada particular, con só 4 partidos para os equipos do club por mor da viaxe da sección feminina a Salamanca.\nImos co resumo deste finde particular.\nWE ROBOTS CBPS - GALOGRÍN 32 - 35\nPolo Coach cada vez máis vello pero cada vez máis sabio Chechu\nComezo polo final: perder así mola. Perder de 3 contra un dos mellores equipos despois de ir gañando todo o partido e anotar 0 puntos no último cuarto podería fastidiar a calquera, máis eu saín moi feliz do pavillón e así quixen que se sentiran os nenos.\nFelices porque hai 3 meses perdemos de moito contra este mesmo equipo. Felices porque o esforzo e as ganas veñen de serie e cada día amosan que son mellores xogadores.\nCalquera pode gañar un partido, nós perdemos cun estilo moi do Son.\nCoach fachendoso dos seus\nXogaron: Lía, Óscar, Marcela, Lucas, Xiana, Brais, Lois, Martiño e Iker.\nPESCADOS BORMAR CBPS - CB NOIA 75 - 25\nVolta do derbi, na casa, despois da charla do partido anterior, o PESCADOS BORMAR CBPS saíu con outra mentalidade a cancha do David Vidal.\nUn primeiro cuarto moi enchufadas, cunha gran presión defensiva que descoloca as noiesas.\nA presión non decaeu en todo o partido e daba igual quen saíra á pista. Todas as xogadoras estaban implicadas e aportaban ao xogo colectivo, incluso as menos habituais, que cada vez se ve máis a súa melloría.\nAs noiesas cunha defensa moi "intensa" fóronse apagando a medida que o PESCADOS BORMAR CBPS iba sumando no marcador e non deixándose arrastrar pola rudeza do seu xogo.\nNo derradeiro cuarto cerrámolo marcador cun 75 a 25 e rápido a ducha para facela maleta e viaxar a Salamanca para desfrutar e aprender do Perfumerías Avenida, actuais campeonas da liga feminina de 1ª División.\nSeguide así e a desfrutar da viaxe.\nXogaron: Cayetana, María, Antia, Mariña, Sabela, Martina, Xiana, Noa, Andrea e Valeria.\nAs minis: Carla e Noa.\nA NOSA RÍA CBPS - INSTITUTO ROSALÍA 68 - 34\nDespedía a liga regular o PARRILLADA A NOSA RÍA CBPS en Trapa e saíron a pola victoria dende o min 1.\nUnha forte presión a toda pista permitía despegarnos 35 - 10 antes do final do descanso. Nos minutos seguintes os de Rosalia apretaron as liñas de pase, unido a relaxación do resultado deron fruto a varias perdidas.\nTras un tempo morto para poñer as pilas, o PARRILLADA A NOSA RÍA CBPS empezou a castigar a dureza nas liñas de pase con portas atrás que baixaron a presión visitante e permitiron unha moi cómoda victoria.\nXogaron: Noel, Andrés, Adrián, Isaac, Pinaya, Isma, Roi, Abel, Iván e debutou o infantil de primeiro ano Manuel que fixo un partidazo.\nAD FONTIÑAS - TIENDAS PILLADOS CBPS 66 - 56\nPartido que dominamos case 35 minutos hasta que se nos acabaron as ideas. Só podo agredecer o esforzo de todos, especialmente dos xuveniles que acudiron masivamente á convocatoria. Moitas grazas, rapaces.\nXogaron: David, Caste, Iago, Alfonso, Toño, Baloko jr, Serxo, Asier e Ianis.\nE así foi a nosa mirada sobre esta mini xornada, e así a contamos


Vieiros: Galiza Hoxe - Echávarri e Paz fican sétimos no Mundial da clase Tornado\nTras anularse a última xornada por causa do vento\nEchávarri e Paz fican sétimos no Mundial da clase Tornado\nOs galegos, que van ir a Beixín 2008, non puideron facerse co seu terceiro título consecutivo.\nRedacción - 13:15 03/03/2008\nTags: Antón Paz clase tornado Fernando Echávarri Mundial regata vela\nEchávarri e Paz\nA embarcación dos galegos terminou en sétima posición no Mundial que se disputou a semana pasada en Takapuna, no Golfo Inner Hauraki (nova Zelandia), onde o exceso de vento foi marcando, día a día, as probas. De feito, a última xornada tivo que se anular por causa do mal tempo.\nEchávarri e Paz finalmente non puideron gañar o seu terceiro título mundial, nunha competición que se desenvolveu por seis días con cambios continuados nas clasificacións. O tornados dos galegos comezou do mellor xeito posíbel, marcando un primeiro posto; todo un éxito posto que o neozelandés era un dos campos de regatas máis complicados que lembraban os regatistas.\nTras varias xornadas difíciles, o tándem galego ascendeu posicións e meteuse entre os dez mellores do mundo. Nunha única xornada rubiu seis postos, e quedou coa sétima posición na clasificación xeral. Con esta posición, e cos dous galegos dispostos a seguir escalando posicións, chegou a xornada final, que tivo que ser suspendida.\nDespois do Mundial chega a preparación olímpica\nA próxima cita de Echávarri e Paz será en augas canarias, en Palma, onde os bicampións mundiais disputarán o trofeo Princesa Sofía.\nEchávarri e Paz navegando


Edicións Castrelos - Howling Pixel\nFundada en Vigo en 1964, con capital dos irmáns Xosé María e Emilio Álvarez Blázquez, coa finalidade de lograr unha maior penetración social do libro galego mediante a impresión de obras de elaboración menos custosa que as publicadas pola Editorial Monterrey.\nAte 1967 publicou "Cuadernos de arte gallego", unha colección sobre o patrimonio artístico, histórico e etnográfico de Galicia. Escrita en castelán, publicou textos de Xosé María Castroviejo, Xesús Taboada Chivite, Hipólito de Sa e Xosé Trapero Pardo, con fotografías en branco e negro. Saíron do prelo case vinte e cinco monografías.\nA colección Pombal estaba destinada á recuperación dos clásicos da literatura galega, aínda que despois publicou obras de autores coetáneos, como Cemiterio privado de Celso Emilio Ferreiro, Adiós, María de Xohana Torres, Contubernio catro de Tomé S. de Alfredo Conde ou Remuíño de sombras de Neira Vilas. Saíron posteriormente Aires da miña terra de Curros Enríquez, Follas novas de Rosalía de Castro, Queixumes dos pinos e outros poemas de Eduardo Pondal, As cruces de pedra na Bretaña de Castelao, e O siñor Afranio, ou como me rispei das gadoupas da morte de Antón Alonso Ríos.\nA colección O Moucho tivo como primeiro número Catecismo do labrego de Valentín Lamas Carvajal, asinado co pseudónimo Frai Marcos da Portela. A venda resultou espectacular, chegando a máis de 10 edicións nos tres primeiros anos, difundíndose máis de 30.000 exemplares a 100 pesetas. O seu deseño baseábase en cores vivas e debuxos de Bofill que lle outorgaron moita sona. O éxito deste libro permitiu que a editorial puidese continuar a súa traxectoria e tirar do prelo novos títulos. Co lema "Libros do pobo pra o pobo" publicou 64 obras. Segundo os seus promotores, a colección vendeu en total máis de 300.000 exemplares; máis da metade dos títulos reimprimíronse. Entre outras obras, saíron nesta colección Retorno a Tagen Ata de Xosé Luís Méndez Ferrín, O tío Miseria de Enrique Labarta Pose, A Virxe do Cristal de Curros Enríquez, Pauto do demo de Ánxel Fole, O Maroutallo de Otero Pedrayo ou Pedro Madruga de Vasco da Ponte.\nAs últimas obras publicadas foron A boda de Reimundo (24 de decembro de 1980), Parábolas chairegas (31 de agosto de 1981), A boda de Esganarello (24 de abril de 1982), A regueifa (24 de abril de 1982), Refraneiro galego (16 de maio de 1983) e Refendas de vida e morte (16 de abril de 1983).\n"Castrelos, Edicións" en Gran Enciclopedia Galega Silverio Cañada.\n"Edicións Castrelos" en Diccionario Enciclopédico Galego Universal, t. 23, p. 61.\n"O editor de Castrelos", artigo de Manuel Bragado en Faro de Vigo, 9 de marzo de 2008.\nFernández pérez-Sanjulián, Carme (dir.) (2014- ). "Edición en Galiza durante a etapa franquista". Universidade da Coruña. ISSN 2605-4116. Arquivado dende o orixinal o 23 de setembro de 2018. Consultado o 22 de setembro de 2018.\nAs cruces de pedra na Bretaña é un estudo histórico e descritivo dos cruceiros na Bretaña francesa publicado por Castelao en 1930, como documentación previa para outro traballo similar que estaba preparando sobre os cruceiros galegos, As cruces de pedra na Galiza.\nRetorno a Tagen Ata é unha novela en lingua galega de Xosé Luís Méndez Ferrín, publicada en xaneiro de 1971 por Edicións Castrelos na colección O Moucho. Foi adaptada ao cinema en 1974 por Eloy Lozano na curtametraxe Retorno a Tagen Ata.\nVicente Araguas Álvarez, nado en Xuvia (Neda) o 24 de setembro de 1950, é un músico e escritor galego, un dos fundadores en 1968 do grupo Voces Ceibes.\nXosé Vázquez Pintor, nado en Melide o 30 de novembro de 1946, é un escritor galego.


Kanye West - Wikipedia, a enciclopedia libre\nKanye Omari West, nado o 8 de xuño de 1977 en Atlanta, é un produtor musical e rapeiro estadounidense. O seu primeiro álbum foi The College Dropout en 2004, seguíronlle Late Registration en 2005, Graduation en 2007 e 808s & Heartbreak en 2008. Todos eles recibiron premios, logrou doce Premios Grammy, recoñecemento da crítica e todos eles constituíron grandes éxitos comerciais.\nYeezy, The Louis Vuitton Don, yeezus e Ye\n8 de xuño de 1977\nChicago State University, American Academy of Art e Polaris High School\ncantante, director de cinema, blogueiro, rapeiro, empresario, gastrónomo, compositor de cancións, produción musical, actor, deseñador de moda, político, artista e arquitecto\nNorth West, Saint West, Chicago West e Psalm West\nBET Award for Best New Artist, BET Award for Best Male Hip-Hop Artist, BET Award for Video of the Year, BET Award for Video of the Year, BET Award for Best Group, Billboard Music Award for Top Rap Artist, Favorite Rap/Hip Hop Artist, American Music Award for Favorite Rap/Hip-Hop Album, Grammy Award para Best Rap Song, Grammy Award para Best Rap Album, Grammy Award para Best R&B Song, Grammy Award para Best Rap Song, Grammy Award para Best Solo Rap Performance e Grammy Award para Best Rap Album\nWest creceu en Chicago, seu pai Kay West era membro das Panteras Negras e a súa nai Dora era profesora de inglés na Universidade de Chicago. Mentres acudía ó instituto xa producía para artistas locais, xa antes de se dar a coñecer como cantante era un coñecido produtor da Roc-A-Fella Records a partir do seu traballo no álbum de Jay-Z The Blueprint e en sinxelos de artistas como Alicia Keys, Ludacris e Janet Jackson. En 2004 West funda o seu propio selo discográfico GOOD Music, producindo para artistas como John Legend, Common e outros menos coñecidos como Consequence, GLC ou Fonzworth Bentley.\nNa actualidade está casado con Kim Kardashian e a parella ten tres fillos.\nTraído desde "https://gl.wikipedia.org/w/index.php?title=Kanye_West&oldid=5500381"\nÚltima edición o 25 de xuño de 2020 ás 06:35\nA última edición desta páxina foi o 25 de xuño de 2020 ás 06:35.


INMA LÓPEZ SILVA: “Aqueles días en que eramos malas” | O MEU ANDEL\nINMA LÓPEZ SILVA: “Aqueles días en que eramos malas”\nManrique Fernández / 12 Agosto, 2016\nA concepción da maldade como alicerce dunha novela. Velaí é o que nos presenta Inma López Silva na súa última entrega, “Aqueles días en que eramos malas”. Pero da lectura deste texto pódese tirar como principal conclusión que ese concepto non resulta tan claro como de principio poida parecer.\nPara prantexar a súa tese, a autora xunta nun módulo do Centro Penitenciario de A Lama a un grupo de mulleres bastante heteroxéneo: unha prostituta e delincuente común, unha “mula” colombiana, unha monxa, unha funcionaria de prisións e, como nexo de unión de todas elas, unha escritora que decide relatar o que alí acontece. Coñecendo as historias de Margot, Valentina, Sor Mercedes, Laura e Inma, ímonos mergullando aos poucos nese concepto de maldade que pode chegar a ser tan subxectivo. Todas as mulleres encerradas (mesmo a funcionaria, a única sen condea), tiveron os seus momentos de debilidade, pero ao avanzar nas razóns que provocaron a súa situación resulta doado empetizar con elas, mesmo chegar a comprender que a súa sentenza ten máis que ver coa mala sorte e a falla de recursos que cunha maldade intrínseca.\nBrincamos, xa que logo, do concepto de maldade a outro que resulta consecuencia daquel: a perda de liberdade. O castigo resulta esaxeradamente cruel en determinadas sensibilidades chegando a provocar situacións peores que aquela que se pretende evitar co encerramento. A dicotomía entre as presas e a funcionaria (a única que non perdeu a liberdade, cando menos por mor dunha sentenza), axuda a comprender mellor esa proposta. Entramos así nun xogo de valoracións subxectivas arredor de dous conceptos tan relevantes no que cada lector tirará as súas propias conclusións.\nÉ certo que falamos dunha novela “de mulleres” (tanto no que respecta ás protagonistas como á autora), etiqueta esta que a miúdo parece querer agochar certo menosprecio cara a este tipo de relatos. Pero Inma López Silva demostra nestas páxinas que tal cousa é coma querer poñerlle portas ao campo. “Aqueles días en que eramos malas” é unha gran novela. Así, sen calificativos. Se os protagonistas fosen homes e estivese relatada por un home, seguramente perderiamos gran parte da sensibilidade que Inma desprega sobre as protagonistas. Quizás fose tamén unha boa novela, pero xa sería outra cousa.\nMención aparte merece o xogo metaliterario que a autora propón e que, dende o meu punto de vista, é un dos grandes acertos do relato. O lector é testemuña directa do proceso creativo da novela seguindo os pasos da escritora encerrada, que decide relatar o que alí acontece para demostrarlle á súa parella que perdeu o instinto narrativo (algo no que, evidentemente, se equivoca). En ocasións, a narradora diríxese directamente a este personaxe ausente facendo comentarios relativos a ese proceso creativo, compartindo con el inquedanzas e dúbidas derivadas do mesmo. Ata ten a “ousadía” de incluir nun capítulo unha listaxe cos pros e os contras de continuar o relato de determinada maneira. E isto danos unha visión máis intimista do personaxe, pero tamén do proceso creativo seguido pola autora facendo que o lector se implique de maneira moi directa no relato.\n12 Agosto, 2016 in LIBROS, Narrativa.\n← Verne e Vigo\nFRAN ALONSO: “Contos nerviosos” →


Cando a lingua e a cultura galegas dialogaban coas outras culturas do mundo\nActo de «Nós e Vicente Risco» ALBERTO LÓPEZ\nO Vello Cárcere acolleu o acto «Nós e Vicente Risco. 100 anos de pensamento», que serviu como presentación das novas edicións da Biblioteca Nós\n08 may 2021 . Actualizado a las 11:10 h.\n«É bo que a xente saiba que Nós é máis ca un nome, foi un proxecto colectivo grazas ao cal a lingua e a cultura de Galicia dialogaron coas outras culturas de Europa e do mundo». Quen así se expresa é Celia Pereira Porto, presidenta da Fundación Vicente Risco, que o venres 6 participou no Vello Cárcere de Lugo no acto Nós e Vicente Risco. 100 anos de pensamento, organizado pola Asociación Cultural Ateneo Galeguista de Lugo, coa colaboración da Editorial Galaxia e da propia Fundación Vicente Risco.\nO acto serviu como presentación das novas edicións que lanzou Galaxia, coa Biblioteca Nós, con motivo do centenario da saída do prelo do primeiro número da revista Nós, como homenaxe aos seus artífices. Trátase dunha escolma dunha decena de obras de autores como Vicente Risco, Otero Pedrayo, Ramón Cabanillas, Antón Losada Diéguez, Antón Vilar Ponte ou Castelao.\nNo acto de Lugo fíxose especial fincapé no legado de Vicente Risco, un dos autores clave da revista Nós. Del constan tres títulos na nova colección de Galaxia, que dan boa conta da traxectoria deste autor: Teoría do nacionalismo galego, un dos textos políticos máis influentes e relevantes da Galicia do século XX, e Leria, unha colección de ensaios e colaboracións para a prensa vencellados á súa xeración, ambos de Vicente Risco. Tamén se inclúe a biografía que escribiu Carlos Casares, Vicente Risco, sobre a figura do senlleiro director da revista Nós. «Casares aporta unha interesante visión desde o seu coñecemento no trato durante os seus anos de estudante de bacharelato, presentando un Risco na súa dimensión máis humana», explican desde Galaxia.\nAnimar á xente á lectura\nPara Celia Pereira, un dos principais atractivos destas novas edicións é que animarán á xente á lectura e ao coñecemento destes autores: «Estas obras é necesario dalas a coñecer de novo ao público actual, pero tamén contextualizalas, xa que pasaron cen anos. Pode haber xente que sexa reticente a lelas porque lles parezan moi densas ou áridas, pero nestas edicións danse elementos clave para facer a lectura máis amena e contextualizala. Animo á xente a perderlles o medo, a que lean directamente estas obras, que ademais son curtas, non son nada aburridas e paga moito a pena».\nAdemais, o seu pensamento segue moi de actualidade: «Risco tivo un pensamento bastante fondo, e aínda que o contexto mudou, pois agora temos autonomías, un estado democrático... hai reflexións sobre como somos nós como pobo ou a que debemos aspirar, por exemplo, que seguen de actualidade», continúa Pereira.\nNo acto de presentación de onte interviñeron, ademais de Celia Pereira; Xulián Parta Rodríguez, da Editorial Galaxia; Serxio María Rodríguez Álvarez, que fixo a introdución á Teoría do nacionalismo galego; Patricia Arias Cachero, que escolleu os textos de Leria; e Hakan Casares Berg, fillo de Casares, que falou da biografía de Vicente Risco de Carlos Casares.\nTítulos da colección\nA escolma recollida por Galaxia inclúe, ademais dos tres títulos de Vicente Risco, tres reedicións de Ramón Otero Pedrayo: Polos vieiros da saudade, obra na que relata a súa viaxe a América e o reencontro co seu amigo Castelao; Entre a vendima e a castañeira, libro de contos onde predomina a narración de sucesos relacionados co mundo do sobrenatural; e O Señorito da Reboraina, considerada unha das obras mestras da cultura galega.\nPor outra banda, catalogada por Xoaquín Lorenzo como a semente da xeración Nós, a obra O esquecido mentor de Nós. Escolma de textos, 1900-1929, céntrase na figura de Antón Losada Diéguez. Neste libro ofrécese unha rigorosa selección de 51 escritos do intelectual, da man do historiador Justo Beramendi.\nCo pensamento na patria, de Antón Vilar Ponte, é tamén unha escolma de artigos que nos achegan a unha das figuras máis senlleiras do xornalismo galego.\nPor último, Diario 1921, de Castelao, é outra das obras enxalzan a colección. Personalísima, un mozo Castelao comparte nestas páxinas a súa visión do mundo, a paixón polas viaxes e o seu descubrimento de Europa. Un libro único que ofrece a mirada dun tempo pasado, con ollos de galego, ao que poderemos conectar para sempre.\nArchivado en: Fundación Vicente Risco Xeración Nós Editorial Galaxia Carlos Casares Ramón Cabanillas


Cova do Rei Cintolo | Deputación de Lugo\nSituada no municipio de Mondoñedo no lugar de Supena, parroquia de Argomoso, esta cavidade cárstica de máis de 6000 metros explorados presume de ser a máis grande de Galicia e é un dos seus grandes prodixios xeolóxicos.\nForon diferentes estudos arqueolóxicos os primeiros en poñer de manifesto o interese científico desta cova, permitíndonos seguir a pegada dos nosos devanceiros. Así, ao achádego de material de sílex sucedeuse o de restos humanos do Paleolítico Superior e, posteriormente, o de evidencias que falan dunha ocupación en época medieval.\nO interior desta cova, case virxe, divídese en catro seccións nas que se atoparemos estalagtitas, estalagmitas, coadas e columnas observables nas súas diferentes salas e galerías, espazos moitas veces de angostas proporcións. Polo interior da cova discorre o río Celtas, que foi esculpiendo o corazón deste lugar, alimentando o seu lago interior.\nA cova é un importante refuxio de morcegos e escenario de lendas populares que nos falan dunha princesa prisioneira atrapada na cova polo feitizo dun bruxo.\nO concello de Mondoñedo organiza desde a súa oficina de turismo visitas guiadas á cova acompañadas por un espeleólogo profesional. Igualmente, nas proximidades da cova atópase o centro de interpretación da Prehistoria, onde se pode profundar no coñecemento dos aspectos históricos, arqueolóxicos, etnográficos e naturais de Mondoñedo.\nOficina municipal de turismo de Mondoñedo:\nPraza da Catedral, 34. 27740 Mondoñedo\nCentro de Interpretación da Prehistoria:


Convocatoria 2017 Prazo pechado: 17/06/2017 - 17/07/2017\na) De contratación de persoal necesario para a realización de actividades e programas específicos da vivenda onde se desenvolva o programa de incorporación social. Terá a dita consideración o persoal que execute funcións inequivocamente relacionadas coa actividade subvencionada. Como máximo será subvencionable, en cada categoría profesional, a cantidade equivalente ao salario segundo o anexo II da Orde do 10 de febreiro de 2017 pola que se ditan instrucións sobre a confección de nóminas do persoal ao servizo da Administración autonómica para o ano 2017.\n16. Remitir antes do día 5 de cada mes, as altas e baixas, na vivenda. No caso de alta deberase acompañar do respectivo documento de derivación da unidade asistencial de drogas da rede do Plan de Galicia sobre drogas, na que recibe tratamento e seguimento.\nd) Axustarse ao establecido na Orde do 25 de xaneiro de 2008, da Vicepresidencia da Igualdade e do Benestar, pola que se regulan os requisitos específicos que deben cumprir os centros de inclusión e emerxencia social, como centros de apoio social a procesos terapéuticos e estar inscrita no Rexistro Único de Entidades Prestadoras de Servizos Sociais (RUEPSS) regulado na Lei 13/2008, do 3 de decembro, de servizos sociais de Galicia.\ne) Estar autorizada, desde dous anos antes á anualidade desta convocatoria, polo servizo correspondente da Consellería de Política Social, segundo o Decreto 254/2011, do 23 de decembro, polo que se regula o réxime de rexistro, autorización, acreditación e a inspección dos servizos sociais en Galicia, como centro de acollida-apoio social a procesos terapéuticos.\nAs entidades beneficiarias deberán cumprir as obrigas que lles sexan exixibles de acordo co artigo 11 da Lei 9/2007, do 13 de xuño, de subvencións de Galicia.\nTodos os requisitos deberán acreditarse na data en que remate o prazo de presentación de solicitudes e manterse durante todo o período de execución do programa subvencionado.\nSubdirección Xeral de Xestión Asistencial e Innovación\nTeléfono: 881541864 / 881540258\nOrde do 1 de xuño de 2017 pola que se establecen as bases reguladoras e se convocan axudas, en réxime de concorrencia competitiva, ás entidades privadas sen ánimo de lucro para a realización de programas de incorporación social en vivendas para pacientes estabilizados nas unidades asistenciais con especialización en drogodependencias da Comunidade Autónoma de Galicia (DOG nº 114 do 16 de xuño de 2017).\n17/06/2017 - 17/07/2017\nb) Balance ou xustificación dos ingresos e gastos da entidade referido ao exercicio económico do ano 2016.\nc) Copia da escritura de constitución, estatutos da entidade solicitante e certificación de estar inscrita no rexistro administrativo competente.\nc) Metodoloxía de avaliación: indicadores de proceso e resultado.\nd) Ámbito territorial da poboación á que vai dirixido, así como criterios de inclusión e exclusión.\ng) Actividades realizadas fora da vivenda. Especificar días e horas (cronograma de actividades previstas).\nd) Certificado de estar ao corrente nas obrigas coa Seguridade Social.\n2. No caso de que as entidades interesadas se opoñan a esta consulta, deberán indicalo no cadro habilitado no modelo de inicio e achegar os documentos correspondentes (anexo I e anexo III).


A protagonista estará presente no acto o vindeiro sábado 19 de xaneiro\nO documental "El viaje de Carla", dirixido por Fernando Olmeda, chegará o vindeiro sábado 19 de xaneiro ao Teatro Colón da Coruña nunha proxección organizada pola Deputación da Coruña en colaboración co movemento LGTBI. Ao acto asistirá a política e activista trans Carla Antonelli, protagonista do filme. A entrada será libre até completar o aforo\nO vindeiro sábado 19 de xaneiro ás 20:00 horas proxectarase no Teatro Colón o documental "El viaje de Carla" que narra a experiencia da política e activista LGTBI, Carla Antonelli. A entrada será libre até completar o aforo. O filme foi gañador do premio ao Mellor Documental nacional e internacional e Premio á mellor obra española en Lesgaicinemad 2014.\nPola súa parte, Víctor Caramés, do movemento LGTBI, agradeceu de parte dos colectivos á Deputación da Coruña a súa participación na chegada do filme ao Teatro Colón e mostrou o seu desexo de que sexa "o comezo de moitos máis actos lgtbi que son moi necesarios". Explicou tamén que o documental xira arredor da vida de Carla Antonelli e a viaxe que fai desde a súa Canarias natal para "poder vivir como ela quere, para fuxir das trabas" e anunciou tamén que a propia protagonista participará nun debate que se desenvolverá despois da proxección do filme.


andar verbo intransitivo1 Trasladarse dun lugar a outro dando pasos. Volveu á casa andando. O neno está aprendendo a andar. SINÓNIMO camiñar2 por extensión Ir dun lugar a outro nun medio de transporte. Anda todo o día no coche.3 [Medio de transporte] trasladarse dun lugar a outro. O barco anda máis lento ca o avión.4 [Mecanismo] realizar a función para a que foi concibido. O frigorífico non anda ben, hai que levalo a arranxar. SINÓNIMO funcionar5(andar por) Vivir temporalmente ou estar de paso nun lugar. Agora disque anda por Barcelona.6 Estar nun lugar. -. Onde anda teu tío? -Anda na fraga.7 por extensión Realizar certa actividade no lugar ou na cousa que se expresa. Andou ao mar, á pesca, desde moi novo. O neno aínda anda na escola. Andan nos viveiros.8 [Alguén] estar, atoparse dunha determinada maneira ou nunha situación ou circunstancia. Andar contento. Andar mal de cartos. Andar con moitas preocupacións. Que tal andas? CONFRÓNTESE estar9 Actuar de determinada maneira. Con esa xente tes que andar con tino.10 Aproximarse, estar cerca dunha cantidade. Debe andar polos sesenta.11 Manter un trato frecuente cunha persoa e ir na súa compaña de maneira habitual, especialmente cando se mantén unha relación amorosa con ela. Hai dous anos que anda con ese mozo. SINÓNIMOS falar1, saír Non me gusta que andes con eses rapaces. SINÓNIMO saír12 Moverse por un sitio. Quen anda aí?13(andar en) Poñer ou meter as mans nalgunha cousa producindo algún tipo de alteración. Non me andes nos caixóns. SINÓNIMO remexer Non andes na ferida. verbo transitivo14 Percorrer [unha determinada distancia ou camiño] a pé. O médico mandoulle andar dous quilómetros cada día. Andou o camiño sen tempo. substantivo masculino15 Modo de andar. Coñeceuno polo andar. O cabalo tiña un andar gracioso.16 Paso, transcurso. Os simbolismos trocan co andar da historia.17 Cada un dos planos en que se divide horizontalmente un edificio. O departamento de cardioloxía está no primeiro andar. SINÓNIMOS piso, planta FRASES E EXPRESIÓNS CON andar Anda interxección Expresa diferentes valores, como sorpresa, asombro, desprezo, censura, súplica. Anda, se xa son as cinco! Anda, home!, vesme cara de parvo? Anda, que fas cada unha...! Anda, ven connosco! Andar a + inf Indica que a acción expresada polo segundo verbo non rematou no momento do que se fala. Unha bandada de corvos andaba a comer no millo. SINÓNIMO andar + xer Andar ao (boi, carneiro, castizo, castrón...) [Femia] estar en celo. A xovenca anda ao boi. Andar ao carramelo con VÉXASE carramelo Andar ao castizo VÉXASE castizo Andar atrás de Tratar de conseguir. Andaba atrás dun carguiño. Andou atrás daquela rapaza máis dun ano. Andar a vela VÉXASE vela1 Andar á xaneira VÉXASE xaneira Andar con (algo) sempre na boca VÉXASE boca Andar co(s) tempo(s) VÉXASE tempo Andar de boca en boca VÉXASE boca Andar de chola VÉXASE chola2 Andar detrás de (alguén ou algo) Perseguilo, procuralo, facer por conseguilo. Anda detrás dun traballo. Andou detrás dela moito tempo, facéndolle as beiras. Andar de xaneira VÉXASE xaneira Andar na boca da xente VÉXASE boca Andar na boca do mundo VÉXASE boca Andar nas falas VÉXASE fala Andar + xer Andar a + inf. Ándase queixando por todo. Botar a andar (algo) Facer que [algo] comece. Botaron a andar unha nova empresa./pc/verbos/andar.html\nSubstantivo feminino. Acción e efecto de desarborizar. Máis


Os ollos de Isaac: ilusións e glorias - Ramón Rozas - Galiciae\n12 abril 2021 22:27 h.\nAs miradas de Isaac celebra o centenario do nacemento de Isaac Díaz Pardo cunha exposición na Cidade da Cultura na que se percorre o seu longo legado artístico, cultural e empresarial, artellado sempre dende un nexo común, o desexo de facer de Galicia semente de futuro\nopinión Ramón Rozas Isaac Díaz Pardo\nPOUCAS persoas nesta Galicia de miradas avesas xeran unha unanimidade no seu aplauso como é o caso de Isaac Díaz Pardo. A el se lle adica unha completa mostra no primeiro andar do Museo Centro Gaiás na Cidade da Cultura que vén recuperar a súa complexa figura dende o creativo cunha chea de posibilidades expresivas e campos de traballo que diversifican esa mirada súa tan singular. Un xeito de mirar a Galicia dende o que abordar unha tarefa de reivindicación das posibilidades dunha terra na xeración de contidos culturais, máis tamén, para, dende ela, poder propoñer unha industria cultural con posibilidades de xerar valor económico.\nNon é sinxelo resolver o espazo expositivo do Centro Gaiás para realizar calquera mostra, neste caso configúrase un camiño por diferentes etapas, momentos que nos levan a percorrer as súas variadas tarefas ao tempo que a vida de Isaac Díaz Pardo fai dos anos unha loita por acadar novas posibilidades. E todo arrinca nun punto, nun espazo común que, neste caso, vén da man do seu pai, Camilo Díaz Baliño, pintor, debuxante, ilustrador, personaxe clave na Compostela do seu tempo. Tanto a súa obra, como o seu interese pola cultura e a súa impactante morte fusilado cando o seu fillo tiña quince anos, reúnense na personalidade de Isaac Díaz Pardo, xa para sempre comprometido co valor da cultura, a terra e o ser humano.\nNesa Compostela nace o noso protagonista no ano 1920 e marcha dela despois da morte do pai no tráxico 1936. Ao remate da Guerra Civil realiza os estudos de Belas Artes en Madrid e os cadros que contemplamos na mostra fálannos dese momento de experimentación, de recoñecemento dos grandes mestres a través das súas mulleres espidas, venus en posicións clásicas que amosan a capacidade de novo pintor, tamén o seu tratamento dos obxectos en cadros de claro compromiso vangardista. O seu autorretrato e o protagonismo da figuración, como parte dese compromiso humano, definen unha pintura que nas décadas seguintes esquematizará as súas propostas en función de novos discursos plásticos aos que nunca foi alleo.\nOs seus éxitos lévano á creación do Laboratorio de Formas en 1963 e ao fito da recuperación da fábrica de louza de Sargadelos, materializada en 1970\nA proposta de participar na decoración do Valle de los Caídos alenta a súa decisión de deixar a pintura e buscar outras canles de expresión que permitan afondar nas súas inquedanzas sociais e ideolóxicas e as posibilidades de xerar unha arte popular con novas lecturas da identidade galega. Para iso serviralle a cerámica e en 1949 constitúe as Cerámicas do Castro. Xorden pezas nas que pintura e o deseño comezan a darlle sona. Recibe así unha proposta para crear na Arxentina unha fábrica semellante e crea Porcelanas Magdalena. Alí entra en contacto co exilio galego ao que tan unido estivo sempre: Blanco Amor, Rafael Dieste, Núñez Búa ou o seu prezado Luis Seoane. O ambiente cultural que atopa en Bos Aires renova a súa confianza na cultura e nas súas posibilidades de afianzar a construción dunha realidade cultural de país da que estar orgullosos todos os galegos. Os seus éxitos lévano á creación do Laboratorio de Formas en 1963 e ao fito da recuperación da fábrica de louza de Sargadelos, materializada en 1970 coa inauguración da famosa planta circular obra do arquitecto Andrés Fernández-Albalat.\nO exilio, o pensamento e a escrita, a relación arte e industria, a recuperación da memoria, o Laboratorio de Formas, o seu labor editorial ou o Museo Carlos Maside, entendido como o primeiro centro de arte galego contemporáneo, ocupan cada unha das estacións deste moverse pola vida de Isaac Díaz Pardo, e cada unha delas acollendo abondosos materiais, tanto creativos como documentais que amosan o moito feito, non só en cantidade, senón tamén en calidade, e sobre todo dende unha vangardista achega ao feito de crear, debendo entenderse ese Laboratorio de Formas como a nosa Bauhaus particular, unha maneira de facer país dende unha industrial cultural chea de símbolos e propostas que convertesen a Galicia nunha terra orgullosa dos seus creadores.\nTanto a mostra como o marabilloso catálogo da mesma acollen moitas fotografías do noso protagonista, nelas os seus ollos semellan conter esa mezcla de tempos, de ilusións sementadas a carón do seu pai e do conseguido ao longo dunhas décadas complexas, pero nas que a súa tarefa é unha das nosas maiores glorias culturais e empresariais.


DOG Núm. 22 Luns, 3 de febreiro de 2014 Páx. 4480\nRESOLUCIÓN do 23 de xaneiro de 2014, da Dirección Xeral de Educación, Formación Profesional e Innovación Educativa, pola que se ditan instrucións para o desenvolvemento da avaliación de diagnóstico nos centros educativos da Comunidade Autónoma de Galicia correspondente ao curso 2013/14.\n1. Esta resolución ten por obxecto establecer as condicións polas que se rexerá a aplicación da proba de avaliación de diagnóstico no curso 2013/14 na Comunidade Autónoma de Galicia.\nSegundo se establece no artigo 4 da Orde do 6 de outubro de 2010 pola que se regula o desenvolvemento desta avaliación, a Dirección Xeral de Educación, Formación Profesional e Innovación Educativa determinará en cada curso as datas en que se realizará a proba, que serán as mesmas para todos os centros. A avaliación de diagnóstico correspondente ao curso 2013/14 terá lugar os días 27 e 28 de maio de 2014 para cuarto curso de educación primaria e os días 3 e 4 de xuño de 2014 para segundo curso de educación secundaria obrigatoria.\nArtigo 3. Competencias básicas obxecto de avaliación no curso 2013/14\n1. Na etapa de educación primaria, realizará a proba de avaliación de diagnóstico todo o alumnado que durante o curso 2013/14 estea escolarizado en 4º curso desta etapa.\n2. Na etapa de educación secundaria obrigatoria, realizará a proba de avaliación de diagnóstico todo o alumnado que durante o curso 2013/14 curse ensinanzas de 2º curso de educación secundaria obrigatoria.\nArtigo 6. Comisión de coordinación da avaliación de diagnóstico no curso 2013/14\n1. En todos os centros educativos que impartan ensinanzas de educación primaria e educación secundaria obrigatoria, constituirase unha comisión de coordinación da avaliación de diagnóstico formada polos seguintes membros:\nd) Un titor ou titora de 4º curso de educación primaria naqueles centros que impartan esta etapa e un titor ou titora de 2º curso de educación secundaria obrigatoria nos centros en que se impartan as ditas ensinanzas, nomeados pola dirección do centro. Naqueles centros educativos que impartan conxuntamente as dúas etapas, incorporarase un titor ou titora por cada un dos cursos avaliados.\na) Perfil de administración: reservado aos servizos centrais da Consellería de Cultura, Educación e Ordenación Universitaria.\nb) Perfil de xestor de centro: correspóndelle por defecto ao director ou directora do centro educativo, que será habilitado como usuario pola Administración educativa de maneira automática. Este perfil habilita a persoa que o posúa para a descarga de documentación relativa á proba, a carga de datos na aplicación Avaldia e a creación de novos perfís de usuarios nela. En cada centro educativo poderá haber ata dúas persoas con este perfil de usuario; neste caso, a segunda delas será dada de alta como tal pola propia dirección do centro, e será, preferentemente, un membro do equipo directivo ou da comisión de coordinación á que se refire o artigo 6.\nc) Perfil de carga de datos: correspóndelle ao persoal do claustro e da administración do centro educativo. A dirección de cada centro habilitará con este perfil o número de usuarios imprescindible para a carga dos datos da proba, e deberá estar en relación co número de alumnado que nel se avalía.\nOs datos que se recollan durante a realización das probas serán incorporados a un ficheiro inscrito no Rexistro da Axencia Española de Protección de Datos co nome «Avaliación do sistema educativo», cuxa finalidade é a xestión dos plans e probas que se realizan para contribuír a mellorar a calidade e equidade da educación, orientar as políticas educativas, aumentar a transparencia e eficacia do sistema educativo e ofrecer información sobre o cumprimento dos obxectivos e compromisos educativos adquiridos ou fixados. Os interesados poderán exercer os dereitos que lles recoñece a normativa vixente en materia de protección de datos mediante escrito, que irá acompañado da copia do seu DNI, dirixido á Secretaría Xeral Técnica da Consellería de Cultura, Educación e Ordenación Universitaria.\n2. Os centros educativos, a través dos usuarios autorizados na aplicación, realizarán a actualización das listas, incorporando ou eliminando destas o alumnado que proceda para adecualo ao indicado no artigo 5 desta resolución.\nOs centros que non conten con xadeweb, confeccionarán na súa totalidade a listaxe de alumnado obxecto de avaliación.\nArtigo 11. Recepción dos materiais da proba e corrección destes\n2. A dirección do centro, por proposta da comisión de coordinación, seleccionará o profesorado encargado de corrixir os cadernos da proba, preferentemente, de entre aqueles que non impartiron docencia no curso 2013/14 aos grupos avaliados.\n3. O profesorado implicado terá ao seu dispor un manual de aplicación e corrección da proba.\n1. Os resultados acadados polo alumnado que conta cunha adaptación curricular individual significativa, non será obxecto de cómputo na obtención das puntuacións medias do centro. En consecuencia, os resultados dos seus cadernos non serán tidos en conta, polo que non se introducirán os seus resultados na aplicación informática, así como tampouco se incorporarán a esta os datos procedentes do seu cuestionario de contexto nin o da súa familia. Este particular non será de aplicación para aquel alumnado con adaptación curricular individual significativa que fose obxecto de adaptación da proba ás súas necesidades específicas.\nArtigo 14. Carga de datos na aplicación\nA carga de datos realizarase no período que transcorre entre os días seguintes á realización da proba e o 30 de xuño de 2014. A partir desta data, a aplicación deixará de estar habilitada para este fin.\n2. Tal como establece o artigo 9.3 da Orde do 6 de outubro de 2010, a documentación relativa á avaliación de diagnóstico deberá preservarse axeitadamente, mentres a Administración educativa non ordene a súa destrución ou, de ser o caso, remita instrucións para que a dita documentación sexa enviada aos servizos centrais da Consellería para a realización da corrección de contraste.\nOs centros educativos, a través do profesorado titor, informará ás familias do alumnado avaliado dos resultados globais acadados polo centro. En ningún caso se dará información desagregada por grupo ou alumnado individualmente.


Axudas á mobilidade, 1.143 universitarios beneficiados | Creando Tu Provincia\n1 mayo, 2016 30 abril, 2016 Redacción CTP\t1143, ayudas, erasmus+, estudiantes, Galicia, más actualidad, movilidad, universitarios\nO departamento educativo da Xunta incrementou preto dun 8% a contía destinada este ano para tal fin, que pasou de 1,3 a 1,4 millóns de euros\nDo conxunto de beneficiados, os 696 alumnos con mellores expedientes académicos perciben outros 500 euros a maiores\nA Consellería de Cultura, Educación e Ordenación Universitaria vén de conceder 1.143 axudas a outros tantos universitarios e universitarias que están a estudar fóra de España dentro do Programa Comunitario de Mobilidade Erasmus Estudos, 49 máis que o curso pasado.\nPara tal fin, o departamento educativo da Xunta habilitou este ano unha contía de 1,4 millóns de euros, o que supón un incremento do 7,7 por cento con respecto aos 1,3 millóns de euros da convocatoria do curso pasado. O listado de beneficiados se pode consultar no enderezo web http://www.edu.xunta.es/portal/node/18806 .\nOs universitarios beneficiados percibirán bolsas que oscilan entre os 80 e os 150 euros/mes (que se suman ás axudas europeas e estatais), en función do país de destino, durante a estadía que pode durar entre os tres e os nove meses.\nAdemais, a Consellería aposta por primar a excelencia no rendemento académico. E, nesta liña, os mellores expedientes reciben unha contía de 500 euros a maiores. Do conxunto dos beneficiados neste curso, un total de 696 estudantes recibiron esta axuda a maiores por posuír a mellor nota media no seu expediente (o ano pasado foron 550).\nA mellor convocatoria do Estado\nCómpre lembrar que Galicia conta coa convocatoria máis equilibrada de axudas aos Erasmus de todo o Estado español, en termos cuantitativos e cualitativos, pola súa universalidade e excelencia. Así, pode presentarse a ela calquera estudante que posúa unha bolsa Erasmus Estudos, e todos os solicitantes que cumpran este requisito reciben un mínimo fixo de 80 euros mensuais. Ademais, esta convocatoria contempla axudas para estadías de ata 9 meses, complementando así as axudas estatais e europeas que limitan a bolsa a 5 meses.\nAs bolsas van destinadas aos estudantes das universidade públicas galegas ou dos centros asociados da UNED da comunidade que realizan estudos oficiais conducentes a títulos de graduado, licenciado, arquitecto, enxeñeiro, diplomado, mestre, arquitecto técnico e enxeñeiro técnico. Poderán optar aqueles que estean un mínimo de tres meses no país seleccionado, e que non se beneficiaran desta mesma axuda noutra ocasión anterior.\nEstas accións son compatibles coas bolsas e axudas ao estudo de carácter xeral e de mobilidade para estudantes universitarios convocadas polo Ministerio de Educación e coas axudas que para este fin destina a Unión Europea, no marco do Programa de aprendizaxe permanente. Como accións complementarias que son, cobren un ámbito de actuación común coas convocatorias de carácter estatal e un ámbito propio que, nalgúns casos e polas súas propias bases, permiten aumentar a cantidade da axuda que recibe o solicitante por parte do Ministerio.\n← Foto Rufino: revelado digital de última generación, rápido y asequible a todos los bolsillos\nPreto de 1,8 millóns de parásitos de Anaphaes Nitens para loitar contra o gorgullo do eucalipto →


Segundo o regulamento orgánico de participación cidadá considéranse entidades cidadás as asociacións constituídas para a defensa dos intereses xerais ou sectoriais dos veciños previamente inscritas no Rexistro Xeral de Asociacións, que estean tamén no rexistro municipal de asociacións do Concello de Ourense. Terán como obxectivo:\nMellorar a vida asociativa na cidade. Nos seus distritos e nos seus barrios, garantindo a convivencia solidaria e equilibrada sobre os asuntos políticos da súa cidade, desde o respecto e cumprimento da libre concorrencia de iniciativas pola cidadanía.\nGarantir o acceso da cidadanía aos recursos e estruturas.\nGarantir a solidariedade entre os distintos barrios e distritos do termo municipal.\nGarantir o exercicio dos dereitos recoñecidos polo Regulamento de Participación Cidadá.\nCoñecer por parte do Concello os datos máis importantes da sociedade civil da cidade, a representatividade das entidades, o grao de interese ou a utilidade cidadá das súas actividades.\nQuen se pode rexistrar?\nAs entidades cidadás con domicilio social no municipio de Ourense, que estean acreditadas ante o Excmo. Concello de Ourense como asociacións, federacións, confederacións ou unións de asociacións de base, que cumpran os seguintes requirimentos:\nPódese realizar a solicitude de alta da asocicación a través do tramite de solicitude dispoñible na Sede electrónica municipal.\nDurante o ano, as asociacións e entidades públicas rexistradas no Rexistro municipal de Entidades Cidadás están obrigadas a notificar toda modificación que se produza nos datos inscritos, dentro do mes seguinte á modificación.\nAs entidades inscritas comunicarán ao Concello, no mes de xaneiro de cada ano:\nResultados e data das últimas eleccións para elixir aos seus órganos de goberno conforme cos estatutos de cada entidade.\nO incumprimento das obrigas contempladas no Regulamento Orgánico de Participación Cidadá, suporá a apertura dun expediente que pode causar baixa no Rexistro de Entidades Cidadás, e á perda de dereitos vinculados a figurar formalmente inscrito no Rexistro de Entidades sen ánimo de lucro do Concello de Ourense.


Casteláns, Covelo - Wikipedia, a enciclopedia libre\nCoordenadas: 42°14′18″N 8°24′10″O / 42.2382029, -8.402662\nRuínas da igrexa monacal de Santo Estevo de Casteláns\n176 hab. (2014)\nSanto Estevo de Casteláns é unha parroquia que se localiza no oeste do concello de Covelo na comarca da Paradanta. Segundo o padrón municipal de 2004 tiña 230 habitantes (116 homes e 114 mulleres), distribuídos en 3 entidades de poboación, o que supón unha diminución en relación ao ano 1999 cando tiña 288 habitantes. Segundo o IGE, no 2014 a súa poboación descendera ata os 176 habitantes, sendo 94 homes e 82 mulleres.\n4.1 Lugares de Casteláns\nA parroquia de Casteláns atópase no límite do concello de Covelo co de Mondariz e ten unha extensión de 7,5 quilómetros cadrados. Cunha gran probabilidade Casteláns foi na antigüidade un lugar onde habitaron escribáns e persoas de leis. En varias casas grandes da parroquia consérvanse aínda escudos heráldicos que posúen un grande interese.\nAs súas terras son fértiles por mor dunha menor altitude e recollen un viño afrutado e saboroso. Tamén o año e o cocido son dous pratos propios do lugar.\nNo barrio de Lourido emítense unhas augas sulfurosas que teñen fama en todo o concello e que sandan unha morea de enfermidades.\nConsérvanse restos dunha igrexa románica de finais do século XII, do que foi mosteiro de Santo Estevo de Casteláns, de monxas beneditinas. O único que resta desta construción é a súa ábsida, de cuarto de esfera sobre nervios procedentes de columnas pequerrechas. Nos vans da ábsida, áchanse pequenas xanelas de arquivolta semicircular apoiada en columnas por dentro e por fóra. Tamén posúe canzorros e os arcos interiores dalgunha fiestra son de ferradura. Estes restos poden visitarse en Mondariz Balneario, onde foron trasladados a principios do século XX.\nArtigo principal: Galería de imaxes de Casteláns, Covelo.\nRestos da igrexa de Santo Estevo de Casteláns, hoxe nos xardíns do balneario de Mondariz.\nArco do Mosteiro de Santo Estevo de Casteláns.\nRuínas da igrexa.\nBasa nos pés da ábsida.\nLugares de Casteláns[editar | editar a fonte]\n↑ Concello de Covelo. "Casteláns". Consultado o 03-09-2015.\nCasteláns na web do concello de Covelo\ncódigo INE: 36013030000\nTraído desde "https://gl.wikipedia.org/w/index.php?title=Casteláns,_Covelo&oldid=5757480"\nA última edición desta páxina foi o 25 de abril de 2021 ás 15:11.


A antiga nave de Fondomar despídese de Fene - Enfoques\nFai escasos días recuperáronse preto de 3.300 metros cadrados, os cales preténdense utilizar para potenciar a actividade marisqueira e deportiva\nen Comarca de Ferrol, Fene, Política local\nPortos de Galicia rematou hai tan só uns días os labores de demolición e retirada de cascallos da antiga nave de Fondomar, situada ao pé do peirao de Barallobre. Case catro anos despois de que se iniciasen as negociacións entre o Concello e o organismo dependente da Xunta, esta zona do lugar do Carril recupera preto de 3.300 metros cadrados de espazo diáfano mirando ao mar e cun grande potencial vencellado ao lecer ou ao seu uso futuro como parte da actividade marisqueira e deportiva.\nAgora só queda pendente outro traballo: derrubar tamén a vella EDAR de Maniños, situada a tan só uns metros. Para conseguillo, o Concello solicitará unha xuntanza con Portos de Galicia para tratar esta cuestión e tamén a dos usos que se lle poden dar á nova parcela dispoñible.\nA actividade marisqueira e o lecer como o futuro próximo\nDende o consistorio afirman que xa hai un anteproxecto desde hai anos que avoga por converter a parcela da antiga Fondomar nun espazo dotacional para a actividade marisqueira, pero tamén para o lecer e o deporte. Nel poderían situarse dependencias para a reparación de embarcacións e outro material de traballo de mariscadores e mariscadoras, espazos para entidades relacionados coas actividades acuáticas -como por exemplo a vela, o piragüismo ou o submarinismo- e incluso cabería a posibilidade de destinar unha parte a usos hostaleiros, tal e como se lle expuxo á Xunta nos encontros mantidos desde 2016.\nO primeiro paso está dado, polo que agora só toca concretar que se vai facer cos 3.300 metros cadrados propiedade de Portos de Galicia e integrado nunha liña marítima de 400 metros de lonxitude, onde tamén se atopan a lonxa da confraría de Barallobre, unha área arborada, un pequeno parque infantil, o pantalán deportivo e o paseo marítimo Bieito Cupeiro.\n“Entendemos que o futuro deste lugar ten que servir para potenciar o marisqueo e as actividades lúdicas relacionadas co mar. Temos ideas e un anteproxecto, pero fai falla perfilalo aínda máis, cuantificalo e obter fondos para levalo a cabo”, engadiu o alcalde local, Juventino Trigo.\nNovo encontro con Portos de Galicia\nO rexedor sinalou que nestes días vai solicitarse un novo encontro con Portos de Galicia para falar do futuro da ribeira de Barallobre-Maniños tamén no referido á antiga depuradora, construída na súa maior parte en terreos do organismo autonómico. “Xa en 2017 falamos da posibilidade de que Portos derrubase esas instalacións, co que se gañarían arredor de 1.500 metros cadrados adicionais ao pé do paseo marítimo. O espazo podería dedicarse a equipamento ou habilitarse como zona verde e, sexa cunha finalidade ou con outra, serviría para completar a recuperación ambiental dun lugar estratéxico para a economía e o turismo do noso territorio”, finalizou Trigo.\nO Concello de Narón mellorará a accesibilidade do Centro Municipal de Formación Irmás Froilaz


Mañá é día de festa grande no IES de Porto do Son\nMaio 26th, 2011 at 16:54\nA Coordinadora de Equipos de Normalización Lingüística Leixaprén entregará este venres, no marco da celebración do Encontro do Audiovisual Escolar Galego SonCine, o XII Premio Leixaprén a Manuel González en recoñecemento ao seu labor de promoción do audiovisual galego e da lingua galega neste ámbito.\nDurante a xornada, uns 200 alumnos e 40 docentes de 18 centros escolares de toda Galicia mostrarán os seus traballos audiovisuais e asistirán a aulas de cine impartidas por prestixiosos especialistas do audiovisual galego como o director Luís Avilés, a produtora Mara González ou o guionista Daniel Domínguez.\nO venres 27 de maio terán lugar na Casa de Cultura e no IES de Porto do Son a entrega do XII Premio Leixaprén e o Encontro do Audiovisual Escolar Galego, eventos organizados polos Equipos da Biblioteca, Normalización Lingüística e SonCine e os Departamentos de Lingua Galega e Educación Plástica do instituto e que contan coa colaboración da Alcaldía e a Concellaría de Cultura do Concello de Porto do Son.\nDurante a sesión da mañá, a Casa de Cultura converterase nun espazo de encontro de alumnos e docentes de 18 centros educativos galegos que desenvolven na actualidade proxectos audiovisuais. Ademais da presentación e proxección destes traballos, ao final da mañá farase entrega do XII Premio Leixaprén que outorga a Coordinadora de Equipos de Normalización Lingüística Leixaprén, formada por centros de ensino secundario das comarcas do Barbanza e Muros-Noia. Este galardón, que se entrega dende o ano 2000 a persoas, colectivos, empresas ou institucións en recoñecemento ao labor que realizan na promoción e defensa da lingua galega, recaeu na presente edición en Manuel González Álvarez polo seu traballo na promoción do audiovisual galego e da lingua galega neste campo. Ademais, este premio quere simbolizar o traballo colectivo de todas aquelas persoas que introduciron e dinamizaron o audiovisual nos ámbitos afeccionado e escolar, campos nos que o idioma galego ten unha presenza importante.\nXa durante a xornada da tarde, o Encontro do Audiovisual Escolar Galego trasladarase ás instalacións do instituto, que acollerá as “aulas de cine” impartidas por especialistas de recoñecido prestixio no ámbito audiovisual como Luís Avilés, Mara González, Daniel Domínguez, Fernando de Castro, Fran Piñeiro, María Yáñez, Rebeca Ces e a empresa desescribir, sobre dirección, guión, produción, gravación, fotografía, deseño gráfico e difusión web. Por outra banda, os docentes dos diferentes centros participarán nun foro co obxectivo de reflexionar sobre a necesidade de desenvolver un espazo de intercambio do audiovisual escolar para compartir traballos e experiencias e desenvolver a formación e creación audiovisual do alumnado ante a ausencia dunha política de promoción da educación audiovisual por parte da administración autonómica.\nA celebración deste Encontro responde á necesidade de visibilizar publicamente na sociedade a cantidade e calidade de traballos que se están realizando nos centros de ensino. Unha mostra non exhaustiva nin sistemática pode verse na páxina http://www.netvibes.com/encontro-do-audiovisual-escolar-galego, que recolle centos de vídeos escolares.\nEtiquetas: cine, Encontro do Audiovisual Escolar Galego., Manuel González Álvarez, normalización, normalización lingüística, Premio Leixaprén, SonCine, Varia coas etiquetas audiovisuais


Ábrese o prazo para que as familias soliciten axudas para libros e material escolar e acceso ao Fondo Solidario da Xunta | Galicia Digital\nÁbrese o prazo para que as familias soliciten axudas para libros e material escolar e acceso ao Fondo Solidario da Xunta\nÁbrese o prazo para que as familias soliciten a súa participación no Fondo Solidario de Libros de Texto, ou ben as axudas para a adquisición de libros de texto, e de vales para material escolar destinadas ao alumnado matriculado en Educación Primaria, ESO e Educación Especial en centros sostidos con fondos públicos, para o vindeiro curso escolar 2020/21. O prazo para presentar as solicitudes permanecerá aberto dende o 20 de maio ata o próximo día 19 de xuño, tal como establece a convocatoria.\nCon fin de reforzar o apoio ás familias ante a situación de crise xerada pola pandemia COVID-19 e a atención aos máis desfavorecidos, para o vindeiro curso 2020-21 a Consellería de Educación aumenta as contías das axudas para a compra de libros (preto de 19,7 millóns de euros, o que supón un incremento de case o 63% con respecto aos 12,1 M do presente curso); e flexibiliza os límites de renda para acceder aos vales de libros, material escolar e ao Fondo Solidario de libros, cunha maior cobertura en canto ao alumnado beneficiario. O reparto de orzamento faise a razón de 7.750.000  para o Fondo Solidario de libros de texto, 6.430.000 euros para as axudas a compra de libros e os 5.500.000 euros restantes para vales de material escolar.\nCómpre lembrar que o sistema solidario habilitado pola Consellería de Educación, Universidade e Formación Profesional que posibilita garantir unha educación accesible para o conxunto do alumnado susténtase en tres eixos, que son o Fondo Solidario de libros de texto, as axudas á adquisición de libros de texto (para aquelas ensinanzas e cursos nos que os materiais non son reutilizables) e as axudas para a adquisición de material escolar.\nAs axudas da consellería para a compra de libros están dirixidas ao alumnado matriculado en 1º e 2º de Educación Primaria, e ao alumnado matriculado en Educación Especial e ao alumnado cunha discapacidade igual ou superior ao 65%.\nO vindeiro curso modifícanse os tramos de renda per cápita familiar para dar cabida a un maior número de familias, e as contías aumentan entre 40 e 50 euros segundo o tramo de renda.\nAsí, os requisitos de renda e as contías das axudas quedan do seguinte xeito:\n- Renda per cápita familiar igual ou inferior a 6.000 euros: 210 euros (ata o de agora o tramo era de ata 5.400 euros e a contía de 170 euros)\n- Renda per cápita familiar superior a 6.000,01 e igual ou inferior a 10.000 euros: 140 euros (no presente curso o tramo ía dos 5.400,01 aos 9.000 euros e a contía era de 90 euros)\nAsí mesmo, no caso do alumnado matriculado en educación especial, en centros específicos ou en unidades de educación especial en centros ordinarios, así como o que presente unha discapacidade igual ou superior ao 65%, que solicite a axuda e que cumpra os requisitos recibirá un importe de 275 euros (25 máis que os 250 establecidos agora), con independencia da renda per cápita familiar.\nAdemais, o alumnado de 1º e 2 de Primaria que se encontre en situación de garda ou tutela da Xunta de Galicia recibirá a axuda máxima (210 euros fronte aos 170 actuais), e non terá que acreditar os datos da unidade familiar nin o nivel de renda.\nNeste caso tamén se flexibilizan á alza os treitos de renda per cápita. Así, o alumnado con renda per cápita igual ou inferior a 6.000 euros (ata o de agora situábase en 5.400 euros), ou que estea en situación de garda ou tutela da Xunta ou cunha discapacidade igual ou superior ao 65% (nestes dous últimos casos con independencia da renda) ten garantido o acceso a 6 libros. Pola súa banda, as familias con tramos de renda per cápita entre 6.000,01 e 10.000 euros (ata o de agora o tramo ía de 5.400,01 a 9.000) terán acceso a 4 manuais.\nAs solicitudes poderán presentarse por vía electrónica (preferentemente) empregando a aplicación informática fondolibros (https://www.edu.xunta.es/fondolibros) a través da sede electrónica da Xunta de Galicia, ou ben presencialmente nos propios centros docentes, así como en calquera dos lugares e rexistros establecidos na normativa reguladora do procedemento administrativo.\nConsellería de Educación, Universidade e Formación Profesional, 2020-05-19


Política de Privacidade ⋆ ASELAFEM\nASELAFEM (Asociación Estudos Laborais Feministas) | aselafem@gmail.com\nAsociación Estudos Laborais Feministas\nCOMO SER PARTE?\nQUEN PODE SER SOCIA?\nQUE TEÑO QUE FACER AGORA?\nINSCRICIÓN NOVA SOCIA\nESPAZO DE ENCONTRO\nCATÁLOGO DE FEIRANTAS\nA Asociación Estudos Laborais Feministas infórmache sobre a súa Política de Privacidade respecto do tratamento e protección dos datos de carácter persoal das usuarias que poidan ser solicitados durante a navegación a través do sitio web estudoslaboraisfeministas.org.\nNeste sentido, a Asociación Estudos Laborais Feministas cumpre co Regulamento (UE) 2016/679 do Parlamento Europeo e do Consello do 27 de abril de 2016 relativo á protección das persoas físicas ( RGPD).\nO uso deste sitio web implica a aceptación desta Política de Privacidade .\nIdentidade do responsable\nTitular: Asociación Estudos Laborais Feministas.\nDomicilio: Rúa Mosteiro Caaveiro 18, 6 esq, A Coruña – España.\nCorreo electrónico: aselafem@gmail.com\nSitio web: https://estudoslaboraisfeministas.org\nPrincipios aplicados no tratamento de datos\nNo tratamento dos teus datos persoais, a Titular aplicará os seguintes principios que se axustan ás esixencias do novo regulamento europeo de protección de datos ( RGPD):\nPrincipio de licitude, lealdade e transparencia: A Titular sempre requirirá o consentimento para o tratamento dos datos persoais que pode ser para un ou varios fins específicos sobre os que a Titular informará á Usuaria previamente con absoluta transparencia.\nPrincipio de minimización de datos: A Titular solicitará só os datos estritamente necesarios para o fin ou os fins que os solicita.\nPrincipio de limitación do prazo de conservación: A Titular manterá os datos persoais solicitados durante o tempo estritamente necesario para o fin ou os fins do tratamento. A Titular informará á Usuaria do prazo de conservación correspondente segundo a finalidade.\nNo caso de subscricións, a Titular revisará periodicamente as listas e eliminará aqueles rexistros inactivos durante un tempo considerable.\nPrincipio de integridade e confidencialidade: Os datos persoais solicitados serán tratados de tal maneira que a súa seguridade, confidencialidade e integridade estea garantida.\nA Titular toma as precaucións necesarias para evitar o acceso non autorizado ou uso indebido dos datos das súas usuarias por parte de terceiras.\nObtención de datos persoais\nPara navegar por estudoslaboraisfeministas.org non é necesario que facilites ningún dato persoal.\nOs casos nos que si poderías proporcionar os teus datos persoais son os seguintes:\nAo inscribirche nun formulario de subscrición ou nun boletín.\nAo enviar unha mensaxe a través dos formularios de contacto ou inscrición.\nA Titular infórmache que sobre os teus datos persoais tes dereito a:\nSolicitar o acceso aos datos almacenados.\nSolicitar unha rectificación ou a cancelación.\nSolicitar a limitación do seu tratamento.\nOpoñerche ao tratamento.\nNon podes exercitar o dereito á portabilidad dos datos.\nO exercicio destes dereitos é persoal e por tanto debe ser exercido directamente pola interesada, solicitándoo directamente á Titular, o que significa que calquera cliente, subscritora ou colaboradora que facilitase os seus datos nalgún momento, pode dirixirse a Asociación Estudos Laborais Feministas e pedir información sobre os datos que ten almacenados e como os obtivo, solicitar a rectificación dos mesmos, opoñerse ao tratamento, limitar o seu uso ou solicitar a cancelación deses datos nos ficheiros da Titular.\nPara exercitar os teus dereitos de acceso, rectificación, cancelación e oposición tes que enviar un correo electrónico a aselafem@gmail.com xunto coa proba válida en dereito como unha fotocopia do D.N.I. ou equivalente.\nTes dereito á tutela xudicial efectiva e a presentar unha reclamación ante a autoridade de control, neste caso, a Axencia Española de Protección de Datos, se consideras que o tratamento de datos persoais que che conciernen infrinxe o Regulamento.\nFinalidade do tratamento de datos persoais\nCando te conectas ao sitio web para mandar un correo á Titular, subscríbesche ao seu boletín estás a facilitar información de carácter persoal da que a responsable é a Asociación Estudos Laborais Feministas. Esta información pode incluír datos de carácter persoal como poden ser a túa dirección IP, nome e apelidos, dirección física, dirección de correo electrónico, número de teléfono, e outra información. Ao facilitar esta información, dás o teu consentimento para que a túa información sexa recompilada, utilizada, xestionada e almacenada por — Dinahosting S.L. —\nOs datos persoais e a finalidade do tratamento por parte da Titular é diferente segundo o sistema de captura de información:\nFormularios de subscrición a contidos: A Titular solicita os seguintes datos persoais: nome e apelidos, dirección de correo electrónico, número de teléfono e dirección dun sitio web para xestionar a lista de subscricións, enviar boletíns, promocións e ofertas especiais.\nExisten outras finalidades polas que a Titular trata datos persoais:\nPara garantir o cumprimento das condicións recollidas na lei aplicable. Isto pode incluír o desenvolvemento de ferramentas e algoritmos que axuden a este sitio web para garantir a confidencialidade dos datos persoais que recolle.\nPara apoiar e mellorar os servizos que ofrece este sitio web.\nPara analizar a navegación das usuarias. A Titular recolle outros datos non identificativos que se obteñen mediante o uso de cookies que se descargan no computador da Usuaria cando navega polo sitio web cuxas características e finalidade están detalladas na Política de Cookies.\nPara xestionar as redes sociais. A Asociación Estudos Laborais Feministas ten presenza en redes sociais. Se te fas seguidor nas redes sociais da Titular o tratamento dos datos persoais rexerase por este apartado, así como por aquelas condicións de uso, políticas de privacidade e normativas de acceso que pertenzan á rede social que proceda en cada caso e que aceptaches previamente.\nPodes consultar as políticas de privacidade das principais redes sociais nestas ligazóns:\nA Titular tratará os teus datos persoais coa finalidade de administrar correctamente a súa presenza na rede social, informarche das súas actividades, así como para calquera outra finalidade que as normativas das redes sociais permitan.\nEn ningún caso a Titular utilizará os perfís de seguidores en redes sociais para enviar publicidade de maneira individual.\nSeguridade dos datos persoais\nPara protexer os teus datos persoais, a Titular toma todas as precaucións razoables e segue as mellores prácticas da industria para evitar a súa perda, mal uso, acceso indebido, divulgación, alteración ou destrución dos mesmos.\nO sitio web está aloxado en Dinahosting S.L. A seguridade dos datos está garantida, xa que toman todas as medidas de seguridade necesarias para iso. Podes consultar a súa política de privacidade para ter máis información.\nA Asociación Estudos Laborais Feministas informa a Usuaria de que os seus datos persoais non serán cedidos a terceiras organizacións, coa condición de que dita cesión de datos estea amparada nunha obrigación legal ou cando a prestación dun servizo implique a necesidade dunha relación contractual cun encargado de tratamento. Neste último caso, só levará a cabo a cesión de datos a terceiras cando a Asociación Estudos Laborais Feministas dispoña do consentimento expreso da Usuaria.\nCon todo, nalgúns casos pódense realizar colaboracións con outras profesionais, neses casos, requirirase consentimento á Usuaria informando sobre a identidade da colaboradora e a finalidade da colaboración. Sempre se realizará cos máis estritos estándares de seguridade.\nContido doutros sitios web\nAs páxinas deste sitio web poden incluír contido incrustado (por exemplo, vídeos, imaxes, artigos, etc.). O contido incrustado doutras web compórtase exactamente da mesma maneira que se visitases a outra web.\nEstes sitios web poden recompilar datos sobre ti, utilizar cookies, incrustar un código de seguimento adicional de terceiras, e supervisar a túa interacción usando este código.\nPara que este sitio web funcione correctamente necesita utilizar cookies, que é unha información que se almacena no teu navegador web.\nNa páxina Política de Cookies podes consultar toda a información relativa á política de recollida, a finalidade e o tratamento das cookies.\nLexitimación para o tratamento de datos\nA base legal para o tratamento dos teus datos é: o consentimento.\nPara contactar ca Titular, subscribirche a un boletín ou realizar comentarios neste sitio web tes que aceptar a presente Política de Privacidade.\nCategorías de datos persoais\nAs categorías de datos persoais que trata a Titular son:\nNon se tratan categorías de datos especialmente protexidos.\nConservación de datos persoais\nOs datos persoais que proporcións á Titular conservaranse ata que solicites a súa supresión.\nDestinatarios de datos persoais\nGoogle Analytics é un servizo de analítica web prestado por Google, Inc., unha compañía de Delaware cuxa oficina principal está en 1600 Amphitheatre Parkway, Mountain View (California), CA 94043, Estados Unidos (“Google”).\nGoogle Analytics utiliza “cookies”, que son arquivos de texto situados no teu computador, para axudar á Titular a analizar o uso que fan as Usuarias do sitio web. A información que xera a cookie sobre o uso do sitio web (incluíndo a dirección IP) será directamente transmitida e arquivada por Google nos servidores de Estados Unidos.\nMáis información en: https://analytics.google.com\nNa páxina de Política de privacidad de Google explícase como Google xestiona a privacidade no que respecta ao uso das cookies e outra información.\nTamén podes ver unha lista dos tipos de cookies que utiliza Google e os seus colaboradores e toda a información relativa ao uso que fan das cookies publicitarias.\nAo navegar por estudoslaboraisfeministas.org pódense recoller datos non identificativos, que poden incluír, a dirección IP, xeolocalización, un rexistro de como se utilizan os servizos e sitios, hábitos de navegación e outros datos que non poden ser utilizados para identificarche.\nO sitio web utiliza os seguintes servizos de análises de terceiros:\nA Titular utiliza a información obtida para obter datos estatísticos, analizar tendencias, administrar o sitio, estudar patróns de navegación e para recompilar información demográfica.\nA Titular non se fai responsable do tratamento dos datos persoais que realicen as páxinas web ás que poidas acceder a través das distintas ligazóns que contén o sitio web.\nExactitude e veracidade dos datos persoais\nComprométesche a que os datos facilitados á Titular sexan correctos, completos, exactos e vixentes, así como a mantelos debidamente actualizados.\nComo Usuaria do sitio web es a única responsable da veracidade e corrección dos datos remitidos ao sitio web exonerando a Asociación Estudos Laborais Feministas de calquera responsabilidade respecto diso.\nAceptación e consentimento\nComo Usuaria do sitio web declaras estar informada das condicións sobre protección de datos de carácter persoal, aceptas e consentes o tratamento dos mesmos por parte da Asociación Estudos Laborais Feministas na forma e para as finalidades indicadas nesta Política de Privacidade.\nO exercicio destes dereitos non inclúe ningún dato que a Asociación Estudos Laborais Feministas estea obrigada a conservar con fins administrativos, legais ou de seguridade.\nCambios na Política de Privacidade\nA Titular resérvase o dereito para modificar a presente Política de Privacidade para adaptala a novidades lexislativas ou xurisprudenciais, así como a prácticas da industria.\nEstas políticas estarán vixentes ata que sexan modificadas por outras debidamente publicadas.\nA Asociación de Estudos Laborais Feministas (Aselafem) ven de recibir unha axuda con devolución de AIS O Peto (Asociación de Interese Solidario) para resolver eventuais problemas de liquidez no proxecto Espazo de encontro, sensibilización, visibilización e formación de 2021.\n“Subvención destinada a actividades de interese social en materia de igualdade e diversidade 2021” do Concello da Coruña\nActividades financiadas pola Deputación Provincial da Coruña dentro das subvencións a entidades sen fins de lucro para o desenvolvemento de programas de políticas de igualdade de oportunidades entre mulleres e homes e loita contra a violencia de xénero.\n© 2020 - 2022, Asociación Estudos Feministas · Deseño web: Redeiras.net\nEsta web utiliza cookies propias e de terceiros para o seu correcto funcionamento e para fins analíticos. Ao facer clic no botón Aceptar, aceptas o uso destas tecnoloxías e o procesamento dos seus datos para estes propósitos.